ক্যারল কেইন

ক্যারোলিন লরি কেইন (; জন্ম: ১৮ জুন ১৯৫২) হলেন একজন মার্কিন অভিনেত্রী ও কৌতুকাভিনেত্রী। তিনি "হেস্টার স্ট্রিট" (১৯৭৫) চলচ্চিত্রে অভিনয়ের জন্য তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কারে মনোনীত হন। ১৯৭০ ও ১৯৮০-এর দশকে তিনি "ডগ ডে আফটারনুন" (১৯৭৫), "অ্যানি হল" (১৯৭৭), "হোয়েন আ স্ট্রেঞ্জার কলস" (১৯৭৯), "দ্য প্রিন্সেস ব্রাইড" (১৯৮৭), "স্ক্রুজড" (১৯৮৮) ও "ফ্ল্যাশব্যাক" (১৯৯০) চলচ্চিত্রে অভিনয় করে পরিচিতি অর্জন করেন।
১৯৮০-এর দশকের শুরুর দিকে তিনি "ট্যাক্সি" টেলিভিশন ধারাবাহিকে সিমকা গ্রাভাস চরিত্রে অভিনয় করে দুটি প্রাইমটাইম এমি পুরস্কার অর্জন করেন এবং একটি গোল্ডেন গ্লোব পুরস্কারের মনোনয়ন লাভ করেন। এছাড়া তিনি চিকিৎসা নাট্যধর্মী "শিকাগো হোপ" ধারাবাহিকে অভিনয় করে আরেকটি প্রাইমটাইম এমি পুরস্কারের মনোনয়ন লাভ করেন। তিনি ২০০৫ থেকে ২০১৪ সাল পর্যন্ত সফরকারী মঞ্চদল এবং ব্রডওয়ে মঞ্চে "উইকেড" সঙ্গীতনাট্যে মাদাম মরিবল চরিত্রে অভিনয় করেন। ২০১৫ থেকে ২০২০ সাল পর্যন্ত তিনি নেটফ্লিক্সের "আনব্রেকেবল কিমি স্মিট" ধারাবাহিকে শ্রেষ্ঠাংশে অভিনয় করেন। তিনি "স্টার ট্রেক: স্ট্রেঞ্জ নিউ ওয়ার্ল্ডস" (২০২৩-বর্তমান) পেলিয়া চরিত্রে অভিনয় করছেন।
কেইন ১৯৫২ সালের ১৮ই জুন ওহাইওর ক্লিভল্যান্ডে জন্মগ্রহণ করেন। তার পিতা মাইকেল কেইন একজন স্থপতি এবং মাতা জয় একজন জ্যাজ গায়িকা, শিক্ষক, নৃত্যশিল্পী ও পিয়ানো বাদক। তার পরিবার ইহুদি ধর্মাবলম্বী। তার পিতামহ-পিতামহী ও মাতামহ-মাতামহীরা রাশিয়া থেকে মার্কিন যুক্তরাষ্ট্রে আসেন। পিতার চাকরির সুবাদে শৈশবে কেইনকে বিভিন্ন স্থানে বসবাস করতে হয়েছে। তিনি আট বছর বয়সে অল্প কিছুদিন প্যারিসে বসবাস করেন, সেখানে তিনি ফরাসি ভাষা শিখতে শুরু করেন। এছাড়া তিনি ১০ বছর বয়সে হাইতিতে বসবাস করেন। তার যখন ১২ বছর বয়স, তখন তার পিতামাতার বিবাহবিচ্ছেদ হয়।
কেইন কিশোর বয়সে চলচ্চিত্রে ছোট চরিত্রে অভিনয়ের মধ্য দিয়ে বড় পর্দায় কর্মজীবন শুরু করেন। এসময় তাকে ১৯৭১ সালের "ডেস্পারেট ক্যারেক্টার্স" ও মাইক নিকোল্‌সের "কার্নাল নলেজ" চলচ্চিত্রে দেখা যায়। ১৯৭২ সালে তিনি কানাডীয় চলচ্চিত্র "ওয়েডিং ইন হোয়াইট" এর মধ্য দিয়ে প্রথম প্রধান অভিনেত্রী চরিত্রে অভিনয় করেন। এরপর তিনি হ্যাল অ্যাশবির ১৯৭৩ সালের "দ্য লাস্ট ডিটেইল" চলচ্চিত্রে একজন যৌনকর্মী চরিত্রে অভিনয় করেন। ১৯৭৫ সালে তিনি জোন মিকলিন সিলভারের পরিচালিত প্রথম পূর্ণদৈর্ঘ্য চলচ্চিত্র "হেস্টার স্ট্রিট"-এ ১৯শ শতাব্দীর শেষভাগে নিউ ইয়র্কে আসা একজন রুশ-ইহুদি অভিবাসী চরিত্রে অভিনয় করেন। এই চলচ্চিত্রে তার অভিনয় সমাদৃত হয় এবং তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন। একই বছর তাকে সিডনি লুমেটের অপরাধ নাট্যধর্মী "ডগ ডে আফটারনুন" (১৯৭৫)-এ ব্যাংকের টেলার চরিত্রে দেখা যায়। এই চলচ্চিত্রে তিনি প্রথমবারের মত আল পাচিনোর সাথে কাজ করেন, যার সাথে তিনি পূর্বে মঞ্চে কাজ করেছেন।
তিনি ১৯৭৭ সালের হাস্যরসাত্মক চলচ্চিত্র "দ্য ওয়ার্ল্ডস গ্রেটেস্ট লাভার" চলচ্চিত্রে অভিনয় করেন। এই চলচ্চিত্রের মধ্য দিয়ে তিনি তার হাস্যরসাত্মক চরিত্রে কাজের প্রতিভা আবিষ্কার করেন, যা পরবর্তী চলচ্চিত্রগুলোতে তার প্রধান চরিত্রে পরিণত হয়। একই বছর তিনি উডি অ্যালেনের "অ্যানি হল" (১৯৭৭) চলচ্চিত্রে অ্যালেনের অভিনীত অ্যালভি সিঙ্গার চরিত্রের স্ত্রী অ্যালিসন পোর্চনিক চরিত্রে অভিনয় করেন। তিনি ভীতিপ্রদ চলচ্চিত্র "দ্য মাফ্যু কেজ" (১৯৭৮) ও "হোয়েন আ স্ট্রেঞ্জার কলস" (১৯৭৯) অভিনয় করেন, যদিও তিনি ভীতিপ্রদ চলচ্চিত্রের প্রতি বিরূপ ছিলেন এবং তিনি স্বীকার করেন যে তিনি দ্বিতীয়োক্ত চলচ্চিত্রটি দেখতে পারেননি। ১৯৭৯ সালে তাকে "দ্য মাপেট মুভি" চলচ্চিত্রে ক্ষণিক চরিত্রে দেখা যায়।
১৯৮০ থেকে ১৯৮৩ সাল পর্যন্ত তিনি "ট্যাক্সি" টেলিভিশন ধারাবাহিকে সিমকা গ্রাভাস চরিত্রে অভিনয় করে দুটি প্রাইমটাইম এমি পুরস্কার অর্জন করেন এবং একটি গোল্ডেন গ্লোব পুরস্কারের মনোনয়ন লাভ করেন। এই ধারাবাহিকে তার চরিত্রকে তার আরও বেশি হাস্যরসাত্মক চরিত্রে অভিনয়ের সূত্রপাত বলে গণ্য করা হয়। এই ধারাবাহিক শেষ হওয়ার পর থেকে তিনি নিয়মিত সিটকম ও হাস্যরসাত্মক চলচ্চিত্রে কাজ শুরু করেন।
১৯৮৭ সালে কেইন "ইশতার" চলচ্চিত্রে ডাস্টিন হফম্যানের চরিত্রের হতাশ প্রেমিকা চরিত্রে অভিনয় করেন। একই বছর তাকে রব রাইনারের কাল্পনিক প্রণয়ধর্মী "দ্য প্রিন্সেস ব্রাইড" চলচ্চিত্রে ভ্যালেরি চরিত্রে অভিনয় করেন। ১৯৮৮ সালে তিনি বিল মারির সাথে "স্ক্রুজড" চলচ্চিত্রে গৌস্ট অব ক্রিসমাস প্রেজেন্টের আধুনিক সংস্করণ হিসেবে পরী চরিত্রে অভিনয় করেন। তার অভিনয়ের জন্য "ভ্যারাইটি" তাকে "প্রশ্নাতীতভাবে এই চলচ্চিত্রের লক্ষ্যনীয় হাস্যরসাত্মক চরিত্র" বলে উল্লেখ করে।
১৯৯০-এর দশকের শুরুতে তিনি "মাই ব্লু হেভেন" (১৯৯০) ও "ফ্ল্যাশব্যাক" (১৯৯০) চলচ্চিত্রে এবং "আমেরিকান ড্রিমার" (১৯৯০-৯১) ধারাবাহিকে অভিনয় করেন। তিনি চিকিৎসা নাট্যধর্মী "শিকাগো হোপ" ধারাবাহিকে অভিনয় করে আরেকটি প্রাইমটাইম এমি পুরস্কারের মনোনয়ন লাভ করেন।
তিনি ২০০৫ থেকে ২০১৪ সাল পর্যন্ত সফরকারী মঞ্চদল এবং ব্রডওয়ে মঞ্চে "উইকেড" সঙ্গীতনাট্যে মাদাম মরিবল চরিত্রে অভিনয় করেন। ২০১৫ থেকে ২০২০ সাল পর্যন্ত তিনি নেটফ্লিক্সের "আনব্রেকেবল কিমি স্মিট" ধারাবাহিকে শ্রেষ্ঠাংশে অভিনয় করেন। তিনি "স্টার ট্রেক: স্ট্রেঞ্জ নিউ ওয়ার্ল্ডস" (২০২৩-বর্তমান) পেলিয়া চরিত্রে অভিনয় করছেন।
১৯৮৬ থেকে ১৯৮৮ সাল পর্যন্ত অভিনেতা উডি হ্যারেলসনের সাথে কেইনের সম্পর্ক ছিল। বিচ্ছেদের পরও তাদের বন্ধুত্ব রয়ে যায় এবং হ্যারেলসনকে ২০১২ সালে কেইনের ৬০তম জন্মদিনের অনুষ্ঠানে অংশ নিতে দেখা যায়।
কেইন কখনও বিয়ে করেননি এবং কোন সন্তান নেননি। সন্তান না নেওয়ার ব্যাপারে তিনি বলেন, "আমি কখনও মনে করিনি আমি যেমন মা হতে চাই তেমন শান্ত ও স্থির হতে পারব না। আমি মনে করি না সকলেই মা হওয়ার মত।"